SKRIFTLIG FORESPØRGSEL E-2116/01

af Chris Davies (ELDR) til Kommissionen

(13. juli 2001)

Om: Aventis T25-genetisk modificeret majs

På baggrund af utilstrækkeligheden af forskningen med sigte på at bevise Aventis T25's sikkerhed for mennesker og miljø og de mistænkelige tendenser inden for tester, der udføres på kyllinger, agter Kommissionen da at trække tilladelsen til at anvende Aventis T25 tilbage både mod direktivet om udsætning i miljøet af genetisk modificerede organismer og forordningen om nye levnedsmidler?

Svar afgivet på Kommissionens vegne af David Byrne

(6. november 2001)

Aventis T25 genetisk modificeret majs blev godkendt til markedsføring under del C i Rådets direktiv 90/220/EØF af 23. april 1990 om udsætning i miljøet af genetisk modificerede organismer(1). Godkendelsesproceduren indeholdt som for alle produktmeddelelser en omfattende vurdering af risikoen for menneskers sundhed og miljøet og en efterfølgende evaluering i Den Videnskabelige Komité for Planter. Komitéen konkluderede, at der ikke var grund til at tro, at markedsføring af dette produkt skulle være til risiko for menneskers sundhed eller for miljøet.

I henhold til artikel 4, stk. 1, i direktivet sikrer medlemsstaterne, at der træffes alle nødvendige foranstaltninger til at undgå negative indvirkninger på menneskers helbred og miljøet . Artikel 11, stk. 6, og artikel 12, stk. 4, i direktivet nævner også yderligere foranstaltninger, medlemsstaterne kan træffe med henblik på nye oplysninger, der stilles til rådighed i spørgsmålet om menneskers sundhed og miljøet. I henhold til artikel 16 i direktivet er medlemsstaterne endvidere bemyndiget til midlertidigt at begrænse eller forbyde anvendelse og/eller salg af et produkt på deres område, hvis de har berettiget grund til at formode, at produktet udgør en risiko for menneskers sundhed eller miljøet.

Østrig anvendte klausulen i artikel 16 på Aventis T25 genetisk modificeret majs i maj 2000. Den Videnskabelige Komité for Planter konkluderede imidlertid, at de oplysninger, Østrig forelagde som begrundelse for forbuddet, ikke ændrede den oprindelige risikovurdering. Også Det Forenede Kongerige har for nylig anvendt artikel 16-klausulen på dette produkt. Den Videnskabelige Komité behandler i øjeblikket denne sag om den mulige risiko for menneskers sundhed og miljøet, og Kommissionen afventer dens udtalelse i spørgsmålet.

Det skal også bemærkes, at dette produkt skal godkendes i henhold til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(2), før det må anvendes som eller i levnedsmidler. Anvendelsen af Aventis T25-majskernerne selv er ikke tilladt efter den nævnte forordning. Efter forordningen må kun produkter afledt af Aventis T25, såsom mel, stivelse og olie, markedsføres efter en meddelelse indsendt til Kommissionen i januar 1998 i henhold til artikel 5 i forordningen.

Denne meddelelse var baseret på en vurdering udført af Det Rådgivende Udvalg for Nye Levnedsmidler og Processer i Det Forenede Kongerige, som fastslog, at det pågældende produkt i høj grad svarede til produkter afledt af almindelige majssorter, og at der ikke ville være risiko for menneskers sundhed og miljøet.

Kommissionen har ikke til hensigt at tilbagetrække tilladelsen til levnedsmidler afledt af Aventis T25 genetisk modificeret majs i henhold til forordning (EF) nr. 258/97.

(1) EFT L 117 af 8.5.1990.

(2) EFT L 43 af 14.2.1997.